Kongressens gullmedalje

miniatyr|Medaljen tildelt Norman Borlaug
miniatyr|Tuskegee Airmen ble tildelt medaljen i 2009. Her med president George W. Bush under tildelingsseremonien

Kongressens gullmedalje (engelsk: Congressional Gold Medal) er en sivil utmerkelse som tildeles av USAs kongress til belønning av personer for innsats av varig betydning for amerikansk historie og kultur. Den regnes, sammen med Presidentens frihetsmedalje, som den fremste sivile utmerkelse i USA. Kongressens gullmedalje ble første gang besluttet tildelt i 1776. Den er siden tildelt for både militær og sivil innsats, og kan tildeles statsborgere i USA så vel som personer fra andre land. Den kan også tildeles grupper og organisasjoner. Beslutning om tildeling fattes av Kongressen. Medaljene gis unik utforming for hver enkelt tildeling.

 Bakgrunn 
Tradisjonen med at Kongressen besluttet å få laget en gullmedalje for å hedre en spesiell bragd og person startet under den amerikanske revolusjon. De første som ble hedret med medaljen, var ledende menn fra revolusjonskrigene. Senere er medaljen mest benyttet for å hedre sivil innsats.Glassman, Matthew Eric: Congressional Gold Medals, 1776-2012, Congressional Research Service, 2012, s. 1.

Det finnes ikke noe samlet lovgivning om Kongressens gullmedalje. Kongressen vedtar en ny lov for hver enkelt tildeling. Lov om tildeling av medaljen må fattes av begge kamre i Kongressen, Representantenes hus og Senatet, og må undertegnes av presidenten. For at et forslag skal komme til behandling i Kongressen, kreves det at to tredeler av representantene og senatorene støtter et forslag.«Congressional Gold Medal Recipients»   , Office of the Clerk - U.S. Capitol.

 Utforming 
Kongressens gullmedalje  er en rund medalje i gull. Vedtak om den første medaljene ble fattet i 1776, og flere fulgte i påfølgende år, men det gikk en tid før medaljene faktisk ble tilvirket. Medaljene ble produsert i Paris og var klare til tildeling i 1790.Glassman, s. 2.

Medaljene er senere utformet ved United States Mint og produseres ved Philadelphia Mint.Glassman, s. 15-16. Hver enkelt medalje gis en særegen utforming, gjerne med mottagerens portrett. Medaljen er ikke ment å skulle bæres og er ikke utstyrt med bånd. 

I noen tilfeller produserer United States Mint kopier av medaljene i bronse for salg til allmennheten.«Medals», United States Mint.

 Tildeling 

Kongressens gullmedalje er tildelt omkring 300 mottagere. Medaljen utdeles av presidenten. Overrekkelsen skjer vanligvis i en seremoni i rotundaen i Kongressbygningen.«US Congressional Gold Medal Program Has Long History», Voice of America, 17. september 2012.

George Washington var den første som mottok Kongressens gullmedalje.Glassman, s. 2. Kongressen fattet beslutning om dette 25. mars 1776. Andre ledende militære fra revolusjonskrigen ble også hedret.

I første halvdel av 1800-tallet var det innsats i krig som ble hedret ved Kongressens gullmedalje. Deretter ble virkefeltet utvidet og i 1858 ble humanitær innsats belønnet med medalje av Kongressen. Belønning for patriotiske handlinger og tekniske nyvinninger fulgte.Glassman, s. 3–4. Etter at den militære utmerkelsen Medal of Honor ble innstiftet i 1862, overtok denne som belønning for tapperhet og mot på slagmarken. 

Fra 1900-tallet er Kongressens gullmedalje tildelt for innsats innen vitenskap, teknologi, kunst og kultur, politikk, offentlig virke og diplomati, religion, sport og underholdning.Glassman, s. 5ff. Samtidig ble medaljen fortsatt benyttet for å hedre livredning og den er tildelt ledende militære.

Blant kjente mottagere er pionerer som brødrene Wright, Charles Lindbergh og Thomas Edison, militære og politiske ledere som George Marshall, Douglas MacArthur, Norman Schwarzkopf, Robert Kennedy, Harry S. Truman og Colin Powell, kunstnere og artister som Irving Berlin, Bob Hope, Walt Disney og Frank Sinatra, idrettsmenn som Jesse Owens og Jackie Robinson, samt borgerrettighetsaktivister som Rosa Parks og  Martin Luther King jr.. Medaljen er også tildelt grupper, som mannskapet fra Apollo 11 og Tuskegee Airmen.

Kongressens gullmedalje er også tildelt utlendinger. Første gang dette skjedde, var i 1847, da britiske, franske og spanske sjømenn ble hedret for redningsinnsats. I 1914 ble medaljen benyttet for å hedre argentinske, brasilianske og chilenske diplomater, som hadde meglet mellom USA og Mexico. Utenlandske oppdagere, som Roald Amundsen og Umberto Nobile ble også tildelt medaljen for sine bragder.Glassman, s. 14.

Andre utlendinger som har mottatt medaljen er Winston Churchill, Aung San Suu Kyi, Muhammad Yunus, Moder Teresa, Tenzin Gyatso, den fjortende Dalai Lama, pave Johannes Paul II, Nelson Mandela, dronning Beatrix av Nederland, Tony Blair og Raoul Wallenberg.

 Referanser 

 Litteratur 
 Glassman, Matthew Eric: Congressional Gold Medals, 1776-2012, Congressional Research Service, 2012

 Eksterne lenker 



Kategori:Kongressen (USA)
Kategori:Utmerkelser etablert i 1776